PATVIRTINTA

Molėtų rajono savivaldybės tarybos 2023 m. vasario d. sprendimu Nr. B1-

**MOLĖTŲ SOCIALINĖS PARAMOS CENTRO 2022 METŲ**

**VEIKLOS ATASKAITA**

1. **VADOVO ŽODIS**

2022 metai Centrui buvo ypatingi, jei prieš tai porą metų atgal visus supurtė pandemija ir teko dirbti išskirtinėmis, sunkiomis sąlygomis, nenutraukiant veiklų ir teikti visiems socialinę pagalbą, ne tik Centro paslaugų gavėjams, bet ir sergantiems Covid-19 virusu ar esantiems izoliacijoje, tai ir 2022 metais turėjome iššūkių ir Molėtų socialinės paramos centras neliko nuošalyje, kai į Molėtų rajoną atvykusiems nuo karo bėgantiems Ukrainos gyventojams visi darbuotojai teikė visokeriopą pagalbą.

Nepaisant visko, Centras nuosekliai vykdė savo kasdieninę, pagrindinę veiklą, kuri yra labai reikalinga ir šiuolaikinių technologijų kontekste tikrai yra nepakeičiama, kadangi labiausiai pažeidžiamos paslaugų gavėjų grupės – neįgalieji, senyvo amžiaus asmenys, socialinę riziką patiriantys asmenys, stokoja realios kontaktinės, o ne nuotolinės pagalbos, kurią šiuo laikmečiu itin populiaru siūlyti ir teikti ,,pagalbą“ planšetinių kompiuterių ar išmaniųjų telefonų pagalba. Kadangi Centras teikia paslaugas visame rajone, vietovėse, kur žmonės gyvena atokiai nuo visų paslaugų, jiems reikalinga ne tik bendravimo paslauga per išmaniąsias technologijas, bet fizinė pagalba, t.y. maisto, vaistų pristatymas, buities tvarkymas, kontaktinė pagalba asmeniui save apsitarnaujant, kasdienių darbų atlikimas namuose, specialaus transporto organizavimas ir suteikimas ir t.t.

Kiekvieni metai, taip pat ir 2022-ieji metai Molėtų socialinės paramos centrui atnešė tam tikrų naujovių, kurios skatina plėsti veiklą, įdiegti naujas paslaugas. Centre rudeniop buvo įsteigtas naujas etatas – individualios priežiūros darbuotojas pagalbai šeimoms, kuriose auga kūdikiai iki 12 mėn. arba vaikučiai su negalia iki 36 mėn.

Taip pat reikia paminėti, kad 2022 metais užbaigėme du svarbius projektus: kovo 31 dieną baigėsi Integralios pagalbos projektas, kurį vykdėme nuo 2016 metų ir liepos mėnesį užbaigėme Socialinio taksi projektą, kurį vykdėme 27 mėnesius kartu su partneriu – Molėtų krašto žmonių su negalia sąjunga. Paminėtina, kad abiejų projektų rodikliai viršyti, negu buvo numatyti, veiklos įgyvendintos tinkamai, rezultatai pasiekti.

Galima pasidžiaugti, jog visos veiklos vyko sklandžiai, nepaisant išaugusių kuro sąnaudų ir kitų ekonomiškai nepalankių veiksnių ir pagrindiniai tikslai – užtikrinti kokybišką socialinių paslaugų teikimą ir tinkamą prieinamumą labiausiais paramos stokojantiems – buvo pasiekti.

Centro kasdieninis uždavinys – teikti bendrąsias ir specialiąsias socialines paslaugas asmenims, kurie negali savarankiškai rūpintis savo asmeniniu (šeimos) gyvenimu ir kuriems būtina pagalba, tenkinant jų būtiniausius poreikius ir sprendžiant socialines problemas.

Kiekviena Centro paslauga buvo vertinama kiekybiniais ir kokybiniais kriterijais, kurių rezultatai, apibendrinus paslaugų gavėjų apklausos rezultatus, atvaizduoti grafikuose ir diagramose ir pateikti Molėtų socialinės paramos centro svetainėje pagal EQUASS kokybės sistemos reikalavimus, kurią Molėtų socialinės paramos centras sėkmingai įsidiegė prieš keletą metų ir yra vienintelė sertifikuota socialinių paslaugų įstaiga Molėtų rajone, kuri teikia europinius standartus atitinkančias socialines paslaugas.

1. **ĮSTAIGOS VEIKLA IR VEIKLOS RODIKLIAI**

Molėtų socialinės paramos centras (toliau – Centras) yra Molėtų rajono savivaldybės biudžetinė įstaiga, kurios veiklai skiriamas finansavimas iš valstybės, savivaldybės biudžetų bei naudojamos projektinės lėšos. Kiekvienais metais veiklos kaštai didėja, kadangi kyla darbuotojų koeficientai, mokesčių dydžiai ir pan.

Jeigu 2021 metais Centro veiklos užtikrinimui iš savivaldybės biudžeto buvo skirta 324,7 tūkstančių eurų (panaudota 323,9 tūkstančių eurų, iš jų: darbo užmokesčiui ir socialiniam draudimui skirta 304,7 tūkstančių eurų, prekėms ir paslaugoms skirta 19,2 tūkstančių eurų), o iš valstybės biudžeto gauta 260,5 tūkstančių eurų (panaudota 257,7 tūkstančių eurų darbo užmokesčiui ir socialiniam draudimui, socialiniams darbuotojams darbui su šeimomis, 2,3 tūkstančių eurų socialinių darbuotojų supervizijoms), tai jau 2022 metais Centro veiklos užtikrinimui iš savivaldybės biudžeto buvo skirta 396,4 tūkstančių eurų. Panaudota 396,3 tūkstančių eurų, iš jų: darbo užmokesčiui ir socialiniam draudimui skirta 361,5 tūkstančių eurų, prekėms ir paslaugoms skirta 361,5 tūkstančių. eurų.

O iš valstybės biudžeto 2022 metais gauta 386,3 tūkstančių eurų. Panaudota 367,7 tūkstančių eurų darbo užmokesčiui ir socialiniam draudimui, 2,9 tūkstančių eurų socialinių darbuotojų mokymams ir supervizijoms.

Iš Molėtų rajono savivaldybės administracijos per 2022 m. gauta 30,5 tūkstančių eurų. kompensacijų už suteiktas dienos socialinės globos asmens namuose paslaugas. Šios lėšos panaudotos socialinių darbuotojų padėjėjų iš dalies darbo užmokesčiui apmokėti, transporto ir kitoms išlaidoms.

Už socialines paslaugas per 2022 metus surinkta 49,2 tūkstančių eurų, iš jų 6,0 tūkstančių eurų už suteiktas transporto paslaugas, 25,5 tūkstančių eurų už pagalbos į namus paslaugos teikimą, 6,3 tūkstančių eurų už suteiktas dienos socialinės globos paslaugas, 9,9 tūkstančių eurų gauta iš palydėjimo paslaugos, 1,5 tūkstančių eurų gauta už asmeninę pagalbą. Panaudota 50,4 tūkstančių eurų darbo užmokesčiui, transporto išlaikymui bei kitų paslaugų ir prekių apmokėjimui (iš praėjusių metų buvo perkeltas nepanaudotas 1200 eurų likutis).

2022 m. metų pabaigoje Centre dirbo 45 darbuotojai, patvirtinti 41,25 darbuotojų etatai, iš jų yra: 14 lankomosios priežiūros darbuotojų etatų, 6 socialinių darbuotojų darbui su šeimomis etatų, 5 vyresniųjų socialinių darbuotojų darbui su šeimomis etatai, 3 atvejo vadybininkų etatai, 1 raštvedybos ir personalo reikalų specialisto etatas, 0,5 vyriausiojo buhalterio etato, 0,25 kompiuterininko etato, 1,75 vairuotojo etatas, 0,25 viešųjų pirkimų specialisto etato,0,5 valytojos etato, 1 vyriausio socialinio darbuotojo etatas, 1 socialinio darbuotojo etatas, 1 asmeninio asistento etatas, 4.25 socialinio darbuotojo padėjėjas, , 0,5 socialinis darbuotojas (dienos socialinei globai), 0,25 socialinio taksi vairuotojas, 1 individualios priežiūros pagalbai šeimoms darbuotojo etatas. (2021 metais Centre dirbo 46 darbuotojai, buvo patvirtinti 47,45 darbuotojų etatai).

Visi Centro darbuotojai turi atitinkamą išsilavinimą ir reikiamą kvalifikaciją, atitinka visus socialiniam darbui keliamus reikalavimus, nuolatos tobulina savo kompetencijas įvairiuose mokymuose, kursuose, supervizijose, intervizijose. Kvalifikacijai kelti naudojamos valstybės biudžeto lėšos pagal numatytą biudžeto programą bei darbuotojų asmeninės lėšos pagal kiekvieno individualius poreikius.

Centro teikiamos socialinės paslaugos:

**Transporto organizavimo paslauga.** Per 2022 metus dėl transporto paslaugų kreipėsi  75 asmenys. Paslauga buvo suteikta 325 kartus, iš jų nemokamai teikta 245 kartus, mokamai 80 kartų. Ukrainiečiams transporto paslauga suteikta 114 kartų, buvo vežama į įvairiais institucijas susitvarkyti asmens dokumentus, leidimus gyventi Lietuvoje, gauti socialinę paramą, gydymosi įstaigas ir t.t. Asmenų transportavimas į mobilųjį patikros punktą, į gydymo įstaigas, vykdant Covid-19 ligos ( korona viruso infekcijos) valdymo priemones transporto paslauga suteikta 50 kartų. Transporto paslaugą teikė 2 vairuotojai, vienas iš jų didžiąją metų dalį dirbo tik 0,5 etato, vėliau padidėjus darbų apimčiai, darbo krūvis buvo padidintas iki 0,75 etato.

(per 2021 metus dėl transporto paslaugų kreipėsi  82  asmenys. Paslauga buvo suteikta 224  kartus, iš jų nemokamai teikta 171  kartus, mokamai 53 kartus).

**Pagalbos į namus paslauga**.

2022 metais pagalbos į namus paslaugas gavo 147 gavėjai. Molėtų mieste paslaugas gavo – 33 asmenys, seniūnijose – 114. Per 2022 metus mokamos paslaugos buvo teikiamos - 136 gavėjams, nemokamos – 11 gavėjams.

Pagalbos į namus paslaugas Centre teikė 16 lankomosios priežiūros darbuotojų.

Pagalbos į namus paslaugos gavėjai pagal seniūnijas: Alantos sen. –14, Balninkų sen. - 11, Čiulėnų sen. – 7, Dubingių sen. – 5, Giedraičių sen. - 24, Inturkės sen. – 8, Joniškio sen. – 22, Luokesos sen. – 16, Mindūnų sen. - 5, Videniškių sen. – 2, Suginčių sen. 6, Molėtų m. – 33.

(2021 metais metais pagalbos į namus paslaugas gavo 146 gavėjai. Molėtų mieste paslaugas gavo - 27 asmenys, seniūnijose – 119)

**Socialinių įgūdžių ugdymo ir palaikymo paslauga.** 2022 metais paslaugos teiktos 62 šeimoms, kuriose auga 137 vaikai. Atvejo vadyba buvo pradėta 31 šeimai. Teikiama atvejo vadyba 71 šeimai patiriančiai sunkumus. 43 šeimoms Atvejo vadybos procesas buvo užbaigtas. Dirbo 11 socialinių darbuotojų darbui su šeimomis ir 3 atvejo vadybininkai.

Taip pat nuo rudens pradėta teikti socialinė priežiūra šeimoms, auginančioms kūdikius iki 12 mėn., auginančios vaikus su negalia iki 36 mėn. Tokias paslaugas gavo 5 šeimos. Kadangi vienas individualios priežiūros darbuotojas gali teikti maksimaliai paslaugas tik 5 šeimoms, atsiradus poreikiui teikti socialinę priežiūrose kitose šeimose – planuojama pagal poreikį ateinančiais metais įdarbinti dar vieną individualios priežiūros darbuotoją.

(2021 metais paslaugos buvo teiktos 70 šeimų, kuriose augo 152 vaikai. Atvejo vadyba buvo pradėta 33 šeimoms. Buvo teikiama  atvejo vadyba 88 šeimoms patiriančioms sunkumus).

**Aprūpinimas techninės pagalbos priemonėmis (TPP).** 2022 metais buvo priimta 119 prašymų, išduotos 143 priemonės 103 asmenims, grąžintos 102 priemonės. TPP gaunamos iš Techninės pagalbos neįgaliesiems Centro prie Socialinės apsaugos ir darbo ministerijos Utenos skyriaus. Dažniausiai prašoma suteikti šias priemones: alkūninius ramentus, pažastinius ramentus, vaikštynes su ratukais, naktipuodžio kėdutes, neįgaliojo vežimėlius, taip pat funkcines lovas, kurios priklauso tik asmenims su nustatyta nuolatine slauga. Visus metus buvo vaikštynių su staliuku stygius, nes jų neturėjo TPPC.

Vidutinis priemonių išdavimo laikotarpis iki 15 k.d.

(Palyginimui nurodome, kad 2021 metais buvo priimti 95 prašymai, išduotos 106 priemonės 89 asmenims, grąžinta 81 priemonė). Poreikis priemonėms kasmet didėja.

**Būsto pritaikymas asmenims su negalia.** 2022 m. dėl būsto ir aplinkos pritaikymo neįgaliesiems buvo priimti 12 prašymų (2021 m. dėl būsto ir aplinkos pritaikymo neįgaliesiems buvo priimti 8 prašymai).

**Asmenų apgyvendinimas socialinės globos įstaigose.**

Per 2022 m. priimti 38 prašymai į socialinės globos institucijas, iš kurių 29 asmenų išvyko į socialinės globos namus, 4 - laukia eilėje, atsisakė vykti 3 asmenys, 2 asmenys mirė.

Per 2022 metus nuolatinai apsigyveno socialinės globos įstaigose: Alantos senelių globos namuose – 6 asmenys, Utenos socialinės globos namuose – 5 asmenys, Adutiškio senelių globos namai – 1 asmuo, Krizių centre „Angelų pieva“ – 4 asmenys, VšĮ Senevita – 1 asmuo, Senjorų socialinės globos namuose – 1 asmuo, VšĮ Universalus daugiafunkcinio centro „Kaimynystės namai“, socialinės globos namuose – 9 asmenys, VšĮ Antavilių pensionate – 1 asmuo.

Suteikta apgyvendinimo nakvynės namuose paslauga (,,Angelų pieva“) – 4 asmenims. Apsaugoto būsto (VšĮ ,,Šeimos idėjų centras“) paslauga suteikta – 2 asmenims.

(Per 2021 m. priimta 27 prašymų į socialinės globos institucijas, iš kurių 25 asmenų išvyko į socialinės globos namus, atsisakė vykti 1 asmuo, 1 asmuo mirė).

Matome, kad didėja ilgalaikės institucinės socialinės globos poreikis žmonėms, kuriems nebepakanka paslaugų asmens namuose, todėl geriausia išeitis - apsigyventi socialinės globos institucijose su profesionalia specialistų priežiūra visą parą.

**Integrali pagalba namuose.** 2022 m. integrali pagalba asmens namuose buvo teikiama 15 asmenų, naujai priimti 5 sprendimai ir dar 1 sprendimas buvo skirtas paslaugų atnaujinimui. 2022 m. 18 asmenų paslaugos buvo nutrauktos (į nutrauktų paslaugų skaičių įtraukti ir tie asmenys, kurie paslaugas ilgą laikotarpį buvo sustabdę ir nepanoro atnaujinti paslaugų arba po gauto sprendimo nusprendė nesinaudoti teikiamomis paslaugomis, tokių asmenų yra 6), per 2022 metus paslaugos sustabdytos nebuvo. Integralios pagalbos projekto komandoje dirbo slaugytojas (0,5 etato), 5 slaugytojo padėjėjai, socialinė darbuotoja (0,5 etato) ir 4 socialinio darbuotojo padėjėjai. Informacija apie Integralios pagalbos projekto eigą, rodiklius, finansavimą buvo paviešinta Molėtų rajono laikraštyje ,,Vilnis“ Nr. 11, 2022 m. vasario 8 d. leidime.

Integralios pagalbos projektui pasibaigus 2022 metų kovo 31 d., nuo 2022 metų balandžio 1 d. pradėta teikti dienos socialinė globa asmens namuose, taip užtikrinamas paslaugų tęstinumas pagal projektinį įsipareigojimą. Medicinines slaugos paslaugas pradėjo teikti Molėtų pirminės sveikatos priežiūros centro specialistai, dirbantys mobiliose komandose. Paslaugos eina lygiagrečiai – dienos slauga, kartu su dienos socialine globa.

Nuo 2022 metų balandžio 1 d. iki 2022 metų pabaigos dienos socialinė globa asmens namuose buvo suteikta 26 asmenims, vidutiniškai per dieną asmuo gauna 3 dienos socialinės globos valandas. Kai kuriems teikiama tik maudymosi paslauga pagal poreikį, maudoma su specialia įranga, kuri talpinama į funkcinę lovą. Dienos socialinę globą asmens namuose teikia socialinė darbuotoja (0,5 etato) ir 4 socialinio darbuotojo padėjėjai.

Paslaugų teikimo modelis, kai dienos slaugą teikia Molėtų PSC, o dienos socialinę globą teikia Molėtų socialinės paramos centras, atitiko turėtus lūkesčius visu 100 procentų ir paslaugų gavėjai gauna itin kokybiškas paslaugas, kurias atlieka savo srities profesionalai.

(2021 m. integrali pagalba asmens namuose buvo teikiama 28 asmenims).

**Asmeninio asistento paslaugos.** 2022 m. asmeninės pagalbos paslauga teikta 14 asmenų. Asmuo su negalia vidutiniškai paslaugas gaudavo 12 val. per mėnesį. Paslaugų gavėjai pagal teritorijas: Molėtų mieste – 3, Alantos sen. – 4, Balninkų sen. – 1, Čiulėnų sen. – 1, Dubingių sen. – 2, Giedraičių sen. – 1, Inturkės sen.- 1, Mindūnų sen. – 1. Dirba viena darbuotoja, teikianti asmeninės pagalbos paslaugas.

(2021 m. asmeninio asistento paslauga teikta 13 asmenų. Iš kurių 2 asmenims paslaugos buvo nutrauktos, asmenims mirus).

**Socialinio taksi paslaugos.** 2022 metais socialinio taksi paslaugas gavo 45 asmenys su negalia. Dirbo vienas vairuotojas ir tik 40 valandų per mėnesį.

2022 metų liepos mėnesį projektas Socialinis taksi Molėtų gyventojams buvo užbaigtas, iš viso paslaugas gavo 100 asmenų, pasiektas numatytas rodiklis. Paslaugos teikiamos ne tik darbo dienomis, bet iš savaitgaliais, bei švenčių dienomis. Neįgaliesiems socialinio taksi paslaugų teikimo metu asistuodavo 2 savanoriai. Informacija apie Socialinio taksi projekto eigą, rodiklius, finansavimą buvo paviešinta Molėtų rajono laikraštyje ,,Vilnis“ nr. 30, 2022 m. balandžio 22 d. leidime.

(2021 metais socialinio taksi paslauga pasinaudojo Molėtų miesto 32 neįgalieji).

Nuo 2022 m. rugpjūčio 1 d. Centras pagal projektinį įsipareigojimą privalo užtikrinti 5-erius metus po 10 val. per mėnesį Socialinio taksi paslaugos tęstinumą. Nuo projekto pasibaigimo dienos iki 2022 m. pabaigos tokias paslaugas gavo 13 asmenų su negalia.

**3. KITOS INICIATYVOS**

**Atvirų durų dienos renginys.** Molėtų socialinės paramos centras 2022 m. rugsėjo 21 dieną organizavo Atvirų durų dieną, kuri vyko Molėtų vaikų savarankiško gyvenimo namų teritorijoje Renginys buvo skirtas plačiai visuomenei, dalijami lankstinukai, kabinetuose laukė darbuotojai, konsultavę pagal paslaugų rūšis. Į renginį atvyko daug žmonių, planuojame ir sekančiais metais padaryti vėl tokio pat formato renginį.

**Centro veiklų viešinimas.** 2022 metais nuolat bendradarbiavome su Molėtų krašto laikraščio ,,Vilnis“ redaktore ir žurnalistais, visuomenei pateikėme informaciją ne tik apie privalomus viešinti projektus, kurie finansuojami Europos socialinio fondo lėšomis, bet ir visą kitą informaciją, susijusią su visomis Centro veiklomis. Nuolat atnaujiname ir pateikiame informaciją centro paskyroje socialiniame tinkle Facebook, kurioje atsispindi svarbiausi centro veiklos įvykiai, faktai, pateikiamos Centro aktualijos ir t.t.

2022 metais buvo sukurta nauja Centro internetinė svetainė – [www.moletuspc.lt](http://www.moletuspc.lt) , kurios formatas atitinka naujausius teisės aktų reikalavimus, joje pateikiama ne tik bendro pobūdžio informacija apie Centro veiklą ir paslaugas, bet ir pateikiami visi Centro veiklos dokumentai: paslaugų teikimo tvarkos aprašai, pareigybių aprašymai, projektinių veiklų dokumentai, finansinės ataskaitos ir t.t.

**Darbuotojų dalyvavimas įstaigos veikloje.** 2022 m. pradžioje Centro socialiniai darbuotojai darbui su šeimomis ir atvejo vadybininkai prisijungė prie Jungtinės profesinės sąjungos, buvo sukurtas Centre profesinės sąjungos padalinys. Pagal galiojančius teisės aktus, Centras keisdamas tam tikrus dokumentus, turi derinti juos su profsąjungų nariais. Yra numatytas Dvišalės Tarybos steigimas.

**Būsimų darbuotojų kartos ugdymas.** Centras nuolat priima praktikantus iš įvairių mokymo įstaigų, kurių studijų programa atitinka Centro vykdomas funkcijas. Centro ilgamečiai darbuotojai tampa studentų praktikos vadovais, mentoriais. Nuolat bendradarbiaujame su Užimtumo tarnyba, priimame jau paruoštus specialistus stažuotėms, kad įgautų darbinės patirties – dienos socialinės globos paslaugų teikime.

**Bendradarbiavimas su įvairiomis institucijomis, nevyriausybinėmis organizacijomis.**

Nuolat bendradarbiaujame su įvairiomis institucijomis, specialistais ne tik Molėtų, bet ir kitų rajonų, dėl socialinių paslaugų teikimo paslaugų kokybės ir tobulinimo, prieinamumo, prevencinių priemonių ir t.t.

Palaikome glaudžius bendradarbiavimo ryšius su reabilitacijos bendruomenėmis ,,Nugalėtojų akademija“ ir ,,Taikos kelias“, ,,Prieglobstis“.

Glaudžiai bendradarbiaujame su Utenos visuomenės sveikatos biuru ir 2022 metais buvo pasirašyta tęstinė bendradarbiavimo sutartis dėl priklausomybių konsultanto konsultacijų Centro paslaugų gavėjams ir jų šeimos nariams. Konsultanto paslaugos teikiamos nemokamai, poreikis labai didelis. Konsultacijos vyksta Centro patalpose arba nuotoliniu būdu, prisitaikant individuliai prie kiekvieno asmens poreikių.

Nuolat palaikome itin glaudžius ryšius su Molėtų organizacija ,,Caritas“, kuri pastoviai remia vaikučius, vienišus senyvus ir neįgalius asmenis, atsižvelgiant į kiekvieno asmens individualius poreikius – kam reikia pagalbos buitine technika, batais, drabužiais, vaistais, maistu ir t.t.

Vyksta kasdienis bendradarbiavimas su Molėtų krašto žmonių su negalia sąjunga, gausių šeimų organizacija ,,Šeimynėlė“, VšĮ Neįgaliųjų integracijos ir darbinio užimtumo centru, derinamės įvairius klausimus, kartu sprendžiame aktualias problemas, su kuriomis susiduria mūsų rajono gyventojai ir kartu ieškome geriausių sprendimų.

**Paramos akcijos.** 2022 metais toliau tęsiamas bendradarbiavimas su paramos-labdaros fondu ,,Vilties liepsna“. Fondas, Centro teikimu, keliems vaikams pagal išrašytus receptus kompensavo korekcinių akinių regai išlaidas, keliolikai vaikų paruošė mokinio krepšelius ikimokyklinukams ir mokiniams, o prieš šventes keliolikai senyvo amžiaus vienišiems paslaugų gavėjams, neįgaliems asmenims, daugiavaikėms šeimoms suruošė šventinius lauknešėlius Šv. Velykų ir Šv. Kalėdų vaišių stalui.

Centro darbuotojai kiekvienas metais registruoja vaikų svajones projekte ,,Vaikų svajonės“, tarpininkauja tarp šeimų ir vaikų svajones įgyvendinusių žmonių.

Daugelis Centro darbuotojas į veiklas įtraukia ir savo artimuosius, kurie mielai savanoriškais pagrindais prisideda prie labiausiai stokojančių paramos žmonių gerovės kūrimo.

Direktorė Jurgita Burbaitė